VENDIM
Nr. 804, datë 20.12.2021

PËR DISA SHTESA NË VENDIMIN NR. 569, DATË 17.7.2019, TË KËSHILLIT TË MINISTRAVE, “PËR MIRATIMIN E KOMPETENCAVE, MËNYRËN E ORGANIZIMIT  DHE TË FUNKSIONIMIT TË AGJENCISË KOMBËTARE TË BREGDETIT”, TË NDRYSHUAR

Në mbështetje të nenit 100 të Kushtetutës, të pikës 2, të nenit 15, të  ligjit nr. 93/2015, “Për turizmin”, të ndryshuar, dhe të nenit 6, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Turizmit dhe Mjedisit, Këshilli i Ministrave 

VENDOSI:

1. Në vendimin nr. 569, datë 17.7.2019, të Këshillit të Ministrave, të ndryshuar, bëhen këto shtesa:
a) Para titullit “Dispozita të përgjithshme” shtohet numri romak “I.”
b) Pas shkronjës “b”, të kreut II, shtohet shkronja “b/1”, me këtë përmbajtje:
“b/1) Sigurimin e zhvillimit të qëndrueshëm të zonës bregdetare, nëpërmjet ofrimit të shërbimit të pastrimit gjatë sezonit turistik, sipas kreut III/1, të këtij vendimi.”.
c) Pas kreut III shtohet kreu III/1, me këtë përmbajtje:
“III/1 SIGURIMI I SHËRBIMIT TË PASTRIMIT GJATË SEZONIT TURISTIK
[bookmark: _GoBack]1. Për qëllim të këtij kreu, “zonë bregdetare” konsiderohet territori që përfshin vijën bregdetare, bregun e detit, zonën urbane përreth bregut të detit, deri ku kufizohet me rrugën kombëtare.
2. Shërbimi i pastrimit të zonës bregdetare kryhet në mbështetje dhe plotësim të shërbimit të ofruar nga organet kompetente të qeverisjes qendrore apo të njësive të vetëqeverisjes vendore dhe nuk prek kompetencat e tyre të përcaktuara, sipas legjislacionit në fuqi. Agjencia Kombëtare e Bregdetit lidh marrëveshjen përkatëse, pjesë e së cilës është edhe plani i pastrimit të territorit, me organet kompetente të qeverisjes qendrore apo njësitë e vetëqeverisjes vendore për sigurimin e mbështetjes dhe plotësimit të shërbimit të pastrimit të zonës bregdetare, vetëm për periudhën e specifikuar në këtë vendim.
3. Shërbimi i pastrimit të zonës bregdetare sigurohet për periudhën 15 qershor deri më 15 shtator.
4. Përjashtimisht për sezonin turistik të vitit 2022, shërbimi i pastrimit të zonës bregdetare sigurohet vetëm për bashkitë Durrës, Kavajë, Himarë dhe Sarandë, sipas hartave, që i bashkëlidhen këtij vendimi dhe janë pjesë përbërëse të tij. 
5. Sigurimi i shërbimit të pastrimit të zonës bregdetare bëhet nga Agjencia Kombëtare e Bregdetit, duke zbatuar legjislacionin në fuqi për prokurimin publik.”.
2. Ngarkohen Ministria e Turizmit dhe Mjedisit, Agjencia Kombëtare e Bregdetit dhe njësitë e vetëqeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Arben Ahmetaj

